钦定古今图书集成/明伦汇编/闺媛典/第321卷 > 皇清五十四 > 董栗妻樊氏
## 钦定古今图书集成/明伦汇编/闺媛典/第321卷 > 皇清五十四 > 董栗妻樊氏

按《会稽县志》：“樊氏，鸡山村人，石浦村董栗妻。既许字，而董病癞，父母谋绝婚，董之父母亦以为宜。女闻即引命自坚，父母弗听，乃罢饭，涕泣不辍，百方引譬不移，因卒归董。而董疾久形败，秽臭不堪，氏与处相爱无异，斥卖衣物，供药饵，备至。董所馂食，人争弃之，而氏独甘焉。年二十五而董亡。或谓曰：‘尔所以为董者至矣，情义已无憾矣。今年少家贫，且无子，所宜自图，不应复恋董也’。” 氏乃啮指噀血以誓，众不敢复言。服除归宁，其姊微与之言，即戟手大怒，遽呼舟去。又数载，伯氏始生子，后之名曰继宗。舅姑没，竭力营丧，缊絮盎瓮，斥卖殆尽。乃归依母家。其弟妇寡，化之亦苦节终身。氏年六十一卒。